गुवाहाटी , 3 अक्टबर : राइज्योनि लाइमोन गेलेगिरिफोरखौ मुलुगनां शुटिं रेन्जआव लांनायनि थांखिजों आसामनि स्पर्टस अथ'रिटिआ भारतनि नेसनेल राइफल्स एस'सिएसनजों बृहस्पतिबारखालि गोरोबथा जाबाय । बे गोरोबथानि गेजेरजों आसामनि गुवाहाटी नोगोरमायाव गंसे शुटिं एकाडेमि गायसनगोन आरो बे शुटिं रेन्जखौ काहिलीपारायाव फसंनाय जागोन होन्नानै मिबथिनाय जादों । आसामनि स्पर्टस अथ'रिटिआ सुलुङाव फोरमायनाय बादिब्ला , राइज्योनि शुटिं गेलेगिरिफोरखौ सिगां फार्से लांनायनि थांखिजों फोरोंथाय होनो थाखाय थांखि लादों । शुटिंनि रेन्जखौ खुंथायनि आरो सरकारनि गेजेरजों जौगाखां होनायनि थाखाय हाबाफारि लादों होन्नानै बुङो । मख'नो गोनांदि , एसएए आरो एनआरएआइजों जारिमिनारि गोरोबथा जानायनि सम सिमनाया 5 बोसोरनि थाखायल' जागोन । नाथाय बेनि उनाव फारियै गोरोबथा खालामलांबाय थानो हागोन होन्नानैबो गोरोबथायाव रायखांनाय दङ । एसएएआ आरोबाव मिबथिहोदोंदि , बोसोरसेयाव एनआरएआइआ मोनसे माहारियारि थाखोनि शुटिं सेम्पियनसिपखौ राइज्योआव खुंनाय जागोन । आसामनि शुटिं गेलेमुनि गुबुन गुबुन राहाफोरखौ बारायहोनाय आरो गेलेगिरिफोरनि मेडेलखौ बारायहोनायनि थांखिजों काहिलीपारायाव शुटिं रेन्जखौ फसंनाय जागोन होन्नानै मिबथिहोयो । मख'नो गोनांदि , आसाम राइज्योनिफ्राय दासिम माहारियारि थाखोनि गेम्स , एसियान गेम्स , कमनवेल्थ गेम्स आरो अलिम्पिक गेम्सआव बाहागो लानायनि गेलेगिरिफोरनि अन्जिमाया जोबोद बाङाइ । जायनि थाखाय फैगौ समाव बे शुटिं एकाडेमिनि गेजेरजों आसाम आरो सा - सान्जानि शुटिं गेलेगिरिफोरनि थाखाय मोनसे मोजां केरियार दानायनि खाबु मोन्नो हागोन होन्नानै सान्नाय जादों । 
गुवाहाटीयाव शुटिं एकाडेमि फसंनो थाखाय एसएएआ एनआरएआइजों गोरोबथा जाबाय